Diari Oficial de la Generalitat Valenciana


Sumari del DOGV 6370, del 06-10-2010 (2010/10742)

RESOLUCIÓ d'1 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual disposa la publicació del Conveni Marc de Col·laboració entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'Ajuntament de Sagunt per a la promoció i el foment d'activitats d'educació ambiental i d'accions contra el canvi climàtic.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6370

Data del DOGV
:   06-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/10784


Data del document
:   01-10-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ d'1 d'octubre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual disposa la publicació del Conveni Marc de Col·laboració entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'Ajuntament de Sagunt per a la promoció i el foment d'activitats d'educació ambiental i d'accions contra el canvi climàtic. [2010/10076]  
La Generalitat, mitjançant la Conselleria de Medi Ambient, Aigua, Urbanisme i Habitatge, i l'Ajuntament de Sagunt han subscrit, després de la tramitació prèvia reglamentària, el 29 de juliol de 2010, un Conveni Marc de Col·laboració per a la promoció i el foment d'activitats d'educació ambiental i d'accions contra el canvi climàtic.  
En compliment del que estableix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1315/2010, i que figura com a annex d'aquesta resolució.  
València, 1 d'octubre de 2010.- La directora general del Secretariat del Consell: M.ª Teresa Lleó Alonso.  
   
Conveni Marc de Col·laboració entre la Generalitat, mitjançant la Conselleria de Medi Ambient, Aigua, Urbanisme i Habitatge, i l'Ajuntament de Sagunt per a la promoció i el foment d'activitats d'educació ambiental i d'accions contra el canvi climàtic.  
València, 29 de juliol de 2010  
Reunits  
D'una part, Juan Gabriel Cotino Ferrer, conseller de Medi Ambient, Aigua, Urbanisme i Habitatge i vicepresident tercer del Consell, d'acord amb el Decret 13/2009, de 27 d'agost, del president de la Generalitat pel qual nomena vicepresidents, consellers, secretari i portaveu del Consell, en representació d'aquesta, i expressament facultat per a aquest acte per l'Acord del Consell, de data 16 de juliol de 2010.  
D'una altra part, Alfredo Castelló Sáez, alcalde president de l'Ajuntament de Sagunt, facultat a aquest efecte per l'Acord adoptat en el Ple de la corporació, el dia 29 d'abril de 2010, i amb poders suficients per a aquest acte per raó del que estableix l'article 21.1 de la Llei 7/1985, de 2 d'abril, reguladora de les Bases del Règim Local.  
Ambdues parts es reconeixen mútuament competència i capacitat suficient per a subscriure aquest conveni i, a aquest efecte,  
Manifesten  
Primer  
I. En l'àmbit del mandat global de protecció del medi ambient de l'article 45 de la Constitució, i d'acord amb la distribució de competències establida en aquesta, l'article 50.6 de l'Estatut d'Autonomia de la Comunitat Valenciana, aprovat mitjançant la Llei Orgànica 1/2006, de 10 d'abril, atorga a la Generalitat les competències de desenvolupament legislatiu i execució de la legislació bàsica de l'Estat en matèria de medi ambient, sense perjudici de les facultats per a establir normes addicionals de protecció.  
II. Segons el que disposa el Decret 19/2009, de 3 de novembre, del president de la Generalitat, les competències en matèria de medi ambient estan assignades a la Conselleria de Medi Ambient, Aigua, Urbanisme i Habitatge.  
III. Per la seua banda, el Decret 139/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribueix a la Direcció General per al Canvi Climàtic les competències en matèria de foment del desenvolupament de tecnologies netes, prevenció de la contaminació i programes de formació ambiental.  
IV. L'any 1999 la Generalitat va posar en marxa el Centre d'Educació Ambiental de la Comunitat Valenciana (CEACV) amb la intenció de dotar la nostra Comunitat d'un centre de referència per a la informació, la formació, l'educació i la conscienciació ambiental de la població valenciana. En aquests 10 anys de treball s'han efectuat una extensa llista d'activitats, programes, projectes i tot tipus d'esdeveniments a les seues instal·lacions, i s'hi ha acollit en aquest període de temps més de 200.000 visitants. El CEACV, situat al terme municipal de Sagunt, a la partida de Gausa, al costat de la marjal dels Moros, s'ha consolidat com un centre conegut i molt valorat en amplis sectors de la societat valenciana.  
Segon  
I. L'article 25 de la Llei 7/1985, de Bases de Règim Local, estableix que els municipis, per a la gestió dels seus interessos i en l'àmbit de les seues competències, poden promoure qualsevol classe d'activitats i prestar quants serveis públics contribuïsquen a satisfer les necessitats i les aspiracions de la comunitat veïnal; i que, en tot cas, han d'exercir competències, en els termes de la legislació de l'Estat i de les comunitats autònomes, entre altres, en la protecció del medi ambient. Així mateix, l'article 28 de la llei esmentada estableix que els municipis poden realitzar activitats complementàries de les pròpies d'altres administracions públiques i, en particular, les relatives a l'educació, la cultura, la promoció de la dona, l'habitatge, la sanitat i la protecció del medi ambient.  
II. Per al millor compliment d'aquests objectius, l'Ajuntament de Sagunt vol col·laborar amb la Conselleria de Medi Ambient, Aigua, Urbanisme i Habitatge en la realització d'activitats d'educació ambiental per al conjunt dels ciutadans d'aquest municipi i d'activitats de formació ambiental i l'impuls de l'excel·lència ambiental per a les empreses radicades al seu terme municipal.   
III. D'altra banda com a municipi pertanyent a la Xarxa Espanyola de Ciutats pel Clima, l'Ajuntament de Sagunt pretén col·laborar per a promoure les polítiques locals de desenvolupament sostenible i de lluita contra el canvi climàtic que contribuïsquen a la reducció de les emissions de gasos d'efecte hivernacle.   
A fi de refermar i regular la col·laboració mútua, és desig d'ambdues administracions subscriure aquest conveni per a millorar l'eficàcia de les actuacions que es puguen realitzar conjuntament.  
És per això que, sense perjudici de la normativa aplicable a la relació interadministrativa entre l'Ajuntament de Sagunt i la Generalitat pel que fa al Centre d'Educació Ambiental de la Comunitat Valenciana, i de manera supletòria i sense modificar preceptes legals de qualsevol índole, ambdues administracions es comprometen a col·laborar d'acord amb les següents   
Clàusules  
Primera. Objecte  
Constitueix l'objecte d'aquest conveni marc l'establiment de les directrius generals que regulen en el futur les relacions entre la Conselleria de Medi Ambient, Aigua, Urbanisme i Habitatge, mitjançant la Direcció General per al Canvi Climàtic, i l'Ajuntament de Sagunt, a fi de dur a terme activitats conjuntes en l'àmbit de l'educació ambiental i el foment de l'excel·lència ambiental en les empreses. Es pretén que aquestes activitats servisquen com a experiències pilot per a difondre-les en el conjunt de la Comunitat Valenciana.   
Igualment, serà objecte d'aquest conveni qualsevol altra actuació que, no estant-hi prevista expressament, i sempre que contribuïsca a l'objectiu previst en el paràgraf anterior, puga ser incorporada mitjançant addendes, sempre que hi haja acord entre les parts.  
Segona. Línies d'actuació  
S'estableixen com a línies preferents d'actuació les següents, sense perjudici que la comissió descrita en la clàusula quarta promoga altres actuacions:  
- L'organització d'activitats conjuntes, com ara campanyes, seminaris, jornades, conferències, etcètera, amb l'objecte de millorar la sensibilització ambiental dels ciutadans i de les empreses.   
- El foment i el desenvolupament del sistema comunitari d'ecogestió i ecoauditoria (EMAS), l'etiqueta ecològica europea i la compra verda.  
- La promoció de les bones pràctiques ambientals i d'hàbits de consum responsable en les famílies, mitjançant el Programa Llars Verdes.  
- La difusió dels instruments de deducció fiscal d'inversions ambientals.  
- Promoure, impulsar i desenvolupar programes de prevenció i control de la contaminació, com també aquelles accions referents al canvi climàtic.  
La col·laboració recollida en aquest conveni pot ser objecte de desenvolupament i concreció per mitjà de convenis singulars, en els quals es reflectirà detalladament, la dimensió i l'abast de la cooperació, com també els compromisos de tota índole que assumeixen les parts.  
Tercera. Aportació econòmica  
Aquest conveni no genera obligacions econòmiques per a cap de les parts.  
Quarta. Comissió de seguiment  
Per al desenvolupament d'aquest conveni es crea una comissió de seguiment amb la finalitat d'estudiar i determinar les actuacions concretes, com també supervisar aquelles actuacions que, en l'àmbit d'aquest les parts duguen a terme.  
Per a l'adequat seguiment de l'execució d'aquest conveni es constitueix una comissió de seguiment, integrada per dos representants de l'Ajuntament, nomenats per l'alcalde i dos representants de la Generalitat, nomenats pel director general per al Canvi Climàtic.  
La Comissió es reunirà, com a mínim, una vegada a l'any, com també quan ho sol·liciten els representants de qualsevol de les parts firmants del conveni.  
Cinquena. Vigència  
Aquest conveni entrarà en vigor a partir de la data de la formalització i tindrà una vigència d'un any; es prorrogarà de forma tàcita per períodes anuals, excepte denúncia per qualsevol de les parts.  
El conveni pot ser denunciat per qualsevol de les parts i amb aquest efecte és suficient la comunicació escrita a l'altra part amb una antelació de tres mesos a la finalització del període inicial de vigència o de qualsevol de les pròrrogues, i en aquest cas caldrà salvaguardar-se la vigència dels acords específics que en aquell moment estiguen operatius, llevat que ambdues parts acorden cap altra cosa.  
Sisena. Causes d'extinció  
Aquest conveni s'extingirà, a més del terme de la seua vigència, l'incompliment i el mutu acord, per qualsevol de les causes previstes en la legislació vigent aplicables a la matèria objecte d'aquest.  
Setena. Difusió  
Ambdues parts es comprometen a donar la màxima difusió a aquest conveni amb els seus propis mitjans gràfics i electrònics.  
Vuitena. Naturalesa  
Aquest conveni té naturalesa administrativa, i estant exclosa l'aplicació directa de la legislació general de contractació administrativa, es regeix per les seues pròpies clàusules i, en allò no previst, pels principis d'aquesta legislació i els generals de l'ordenament jurídic administratiu.  
I en prova de conformitat amb quant antecedeix, ambdues parts subscriuen aquest conveni, per triplicat exemplar, en el lloc i la data indicats en l'encapçalament.  
El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer.  
L'alcalde president de l'Ajuntament de Sagunt: Alfredo Castelló Sáez.